DELEGIRANI SKLEP KOMISIJE (EU) 2020/2124

z dne 9. decembra 2020

o neizdaji dovoljenja Unije za družino biocidnih proizvodov „Contec Hydrogen Peroxide“

(notificirano pod dokumentarno številko C(2020) 8394)

(Besedilo v angleškem jeziku je edino verodostojno)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti prvega pododstavka člena 44(5) Uredbe,

ob upoštevanju naslednjega:

(1) Družba Contec Cleanroom (UK) Ltd. je 25. januarja 2017 v skladu s členom 43(1) Uredbe (EU) št. 528/2012 vložila vlogo za izdajo dovoljenja za družino biocidnih proizvodov „Contec Hydrogen Peroxide“ vrste proizvodov 2, kot je opredeljena v Prilogi V k navedeni uredbi, pri čemer je predložila pisno potrdilo pristojnega organa Združenega kraljestva, da se strinja, da bo ocenil vlogo. Družba Contec Europe je 25. marca 2019 zaradi izstopa Združenega kraljestva iz Evropske unije prevzela vlogo potencialnega imetnika dovoljenja, pristojni organ Slovenije pa je s 1. februarjem 2020 sprejel prevzel vlogo ocenjevalnega pristojnega organa. Vloga je bila v registru biocidnih proizvodov evidentirana pod številko zadeve BC-GN057178-26.

(2) Družina biocidnih proizvodov „Contec Hydrogen Peroxide“ vsebuje vodikov peroksid kot aktivno snov, ki je vključena na seznam odobrenih aktivnih snovi Unije iz člena 9(2) Uredbe (EU) št. 528/2012.

(3) Ocenjevalni pristojni organ je 28. avgusta 2019 v skladu s členom 44(1) Uredbe (EU) št. 528/2012 predložil poročilo o oceni in ugotovitve svoje ocene Evropski agenciji za kemikalije (v nadaljnjem besedilu: Agencija).

(4) Agencija je 7. aprila 2020 Komisiji predložila mnenje (2) o družini biocidnih proizvodov „Contec Hydrogen Peroxide“ v skladu s členom 44(3) Uredbe (EU) št. 528/2012.

(5) V mnenju je ugotovljeno, da je „Contec Hydrogen Peroxide“ družina biocidnih proizvodov v smislu člena 3(1)(s) Uredbe (EU) št. 528/2012, vendar ne izpolnjuje pogoja iz člena 19(1)(b)(i) navedene uredbe.

(6) V skladu z mnenjem Agencije vlagatelj ni dokazal, da je družina biocidnih proizvodov „Contec Hydrogen Peroxide“ dovolj učinkovita, in sicer zaradi nedoslednosti v predloženih študijah učinkovitosti, s katerimi se ni dokazalo, da so izpolnjena vsa ustrezna merila.

(7) Komisija se strinja z mnenjem Agencije, zato meni, da ni primerno izdati dovoljenja Unije za družino biocidnih proizvodov „Contec Hydrogen Peroxide“.

(8) Ukrepi iz te uredbe so v skladu z mnenjem Stalnega odbora za biocidne proizvode –

SPREJELA NASLEDNJI SKLEP:

Člen 1 Družbi Contec Europe se ne izda dovoljenje Unije za dostopnost na trgu in uporabo družine biocidnih proizvodov „Contec Hydrogen Peroxide“.

Člen 2 Ta sklep je naslovljen na družbo Contec Europe, Zl du Prat, Avenue Paul Dupleix, 56000 Vannes, Francija.

V Bruslju, 9. decembra 2020 Za Komisijo Stella KYRIAKIDES Članica Komisije

(1) UL L 167, 27.6.2012, str. 1.

(2) ECHA opinion on the Union authorisation of the biocidal product family „Contec Hydrogen Peroxide“, ECHA/BPC/248/2020, adopted on 5 March 2020 (Mnenje ECHA z dne 5. marca 2020 o dovoljenju Unije za družino biocidnih proizvodov „Contec Hydrogen Peroxide“ (ECHA/BPC/248/2020)), https://echa.europa.eu/bpc-opinions-on-union-authorisation.